Onthulling van Brandfort se nuwe naam 'voortydig' | Maroela Media
Die beplande onthulling van Brandfort se nuwe naam as Winnie Mandela word vir eers agterweë gehou. Dit omdat die departement glo oorhaastig was met die onthulling deurdat hulle nie gewag het vir die 30 dae "afkoeltydperk" om te verstryk voordat hulle die naam amptelik bekendstel nie.
Die departement van sport, kuns, kultuur en rekreasie in die Vrystaat het Dinsdag in 'n kort verklaring aangekondig dat dié geleentheid, wat eerskomende Vrydag sou plaasvind, tot verdere kennisgewing uitgestel is.
Redes vir dié uitstel is nie in die verklaring verskaf nie en die departement het ook nie op navrae hieroor reageer nie.
Volgens George Michalakis, DA-LP en lid van die nasionale raad vir provinsies, is die departement deur Nathi Mthethwa, minister van sport en kultuur, aangesê om vir eers die rem met die beplande onthulling aan te slaan. Mthethwa het glo ook aanbeveel dat die gebruiklike afkoeltydperk van 30 dae gegun moet word, nadat die naamsverandering op 6 Augustus in die Staatskoerant bekendgemaak is.
"Volgens wet moet daar 'n tydperk van 30 dae gegun word om besware teen 'n naamsverandering in te dien," het Michalakis gesê.
Marieta Visser, DA-raadslid en inwoner, sê die departement se onthullingsplanne was heeltemal voortydig en dat bepaalde prosesse, waaronder beraadslaging en openbare deelname, nie voldoende gevolg is nie.
Michalakis sê voorts dat die departement geen agting vir prosesse, die wet of die demokratiese beginsel van inklusiwiteit het nie.
Verskeie inwoners het hulle ook tot sosiale media gewend en onder meer gesê dat daar geen beraadslaging vooraf plaasgevind het nie.
"Raadpleeg eers die gemeenskap en hou op om vir ons te jok. Julle kan dalk in die verleentheid gestel word," het een gebruiker op die departement se Facebook-blad geskryf.
'n Ander gebruiker sê die geleentheid moet nie net uitgestel word nie, maar liefs afgestel.
"Dit is net 'n mors van geld.
"Die departement vier klaar fees terwyl die gemeenskap nog tyd het om hul menings te lug. Dít is 'n bewys dat hulle nie omgee oor wat die mense van Brandfort wil hê nie, maar slegs oor hulle eie agenda besorg is."
Die DA het ook 'n petisie van stapel gestuur wat glo binne 'n week deur meer as 300 mense onderteken is wat almal aandui dat hulle nie oor die naamsverandering geraadpleeg is nie.
Die party het verder ook 'n Paia-aansoek ingedien om inligting te bekom oor die mate waartoe daar beraadslaging plaasgevind het.
"Ons wag nog op terugvoer en sal toenemend druk op die departement plaas," sê Visser.
SAL 'binnekort' weer in die lug
Maar hy het geen tyd of grld vir ons Sportlui mie
Die dorp se nuwe naam pas by die krot wat dit nou is.
Klink nie reg nie. Moet eerder Winniemandelafort wees, dan sal ons weet dit is n plek wat hulle van praat.
Ek dink meeste SA'ners (ons mense) het meer as 30 dae "afkoeltyd" nodig….. Selfs 30 jaar het my nog nie laat afkoel nie